Príloha č.1 Opis predmetu zákazky, požiadavky na predmet zákazky

|  |
| --- |
| **opis predmetu zákazky, technické požiadavky**  Príloha č.1.1. Časť 1: Tematické zisťovanie- Finančná začlenenosť marginalizovaných Rómov |

Príloha č.1.1. opisu predmetu zákazky

**Časť 1: Tematické zisťovanie - Finančná začlenenosť marginalizovaných Rómov**

**Úvodné informácie:**

Ministerstvo vnútra, Úrad splnomocnenca vlády SR pre rómske komunity (ďalej len „ÚSVRK“), implementuje NP MaH. NP MaH bude realizovaný po dobu 7 rokov ako prierezové opatrenie, ktorého hlavným cieľom je zabezpečiť komplexné monitorovanie a hodnotenie inkluzívnych politík zameraných na rómsku populáciu, prostredníctvom zhromažďovania dát a informácií o socioekonomických podmienkach života Rómov, predovšetkým marginalizovaných rómskych komunít. Počas implementácie NP MaH bude prebiehať realizácia 13-tich rôznych tematických zisťovaní. Informácie získané z tematických kvalitatívnych a kvantitatívnych zisťovaní prispejú k zlepšeniu nastavenia cielených politík zameraných na sociálnu inklúziu, ako aj k monitorovaniu a hodnoteniu plnenia cieľov Stratégie Slovenskej republiky pre integráciu Rómov do roku 2020 a prioritnej osi 5 a 6 operačného programu Ľudské zdroje.

**Predmet:**

Realizácia tematického zisťovania zameraného na finančné začlenenie osôb z marginalizovaných rómskych komunít.

Tematické zisťovanie sa má realizovať v zmysle schválenej Stratégie Slovenskej republiky pre integráciu Rómov do roku 2020 (ďalej len „Stratégia“), v rámci napĺňania Akčného plánu pre oblasť finančného začlenenia, a jeho aktivity 1. 1. 1. Realizovať prieskum a vypracovať kvalitatívnu štúdiu o finančnej gramotnosti v MRK, prístupe MRK k finančnému vzdelávaniu, dostupnosti a prístupe MRK k finančným službám (existujúce finančné produkty a služby bánk a poisťovní) a navrhnúť odporúčania aj pre finančné inštitúcie.

**Výskumný zámer:**

Výskumným zámerom je zmapovať finančné stratégie obyvateľov marginalizovaných rómskych komunít a na základe toho zostaviť súbor odporúčaní na zvýšenie efektivity ich finančného začlenenia. Odporúčania majú byť ako na úrovni legislatívnych zmien, tak aj na úrovni spôsobu poskytovania nástrojov finančného začlenenia (vrátane odporúčaní týkajúcich sa vytipovaných finančných produktov bánk a poisťovní).

Chápanie pojmu finančného začlenenia vychádza zo Stratégie a z jej akčného plánu pre oblasť finančného začlenenia.

Pod nástrojmi finančného začlenenia sa rozumie napr. inštitút osobného bankrotu, vzdelávanie zamerané na zvyšovanie finančnej gramotnosti, individuálne poradenstvo v rámci terénnej sociálnej práce zamerané na tzv. protidlhovú podporu (prevencia neplatičstva, práca s oddlženými osobami), či programy sprístupňujúce finančné produkty. Úlohou zhotoviteľa v bude zmapovať aké konkrétne nástroje sú využívané v marginalizovaných rómskych komunitách a aká je ich efektivita.

**Zloženie výskumného tímu:**

Zisťovanie má vykonávať tím zložený z minimálne troch odborných pracovníkov alebo pracovníčok (vrátane garanta výskumu). Odborní pracovníci/pracovníčky majú mať  vysokoškolské  vzdelanie minimálne druhého stupňa a minimálne štyri roky praxe v sociálno-vednom výskume minimálne v jednej z týchto oblastí - sociológia, etnológia, sociálna antropológia, sociálna psychológia, pedagogika, politológia, politická ekonómia alebo verejné politiky.

Garantom výskumu má byť senior výskumník alebo výskumníčka s vysokoškolským vzdelaním minimálne druhého stupňa a minimálne šiestimi rokmi praxe v sociálno-vednom výskume minimálne v jednej z týchto oblastí - sociológia, etnológia, sociálna antropológia, sociálna psychológia, pedagogika, politológia, politická ekonómia alebo verejné politiky s publikačnou činnosťou minimálne štyroch odborných publikácií týkajúcich sa marginalizovaných rómskych komunít (autor alebo spoluautor).

**Metodika výskumu:**

Zisťovanie bude realizované kombináciou metód antropologického, etnografického a sociologického výskumu, a to konkrétne kvalitatívnym prístupom zakotveným v lokálnej praxi – sledovanie trajektórií užívateľov služieb. Výskum sa opiera najmä o pohľad príslušníkov marginalizovaných rómskych komunít, doplnený pohľadom profesionálov relevantných organizácií pôsobiacich v teréne (Centrá právneho poradenstva, finančné inštitúcie, komunitné centrá, terénni sociálni pracovníci, mimovládne organizácie apod.). Výskumnú vzorku však nebudú tvoriť len príslušníci marginalizovaných rómskych komunít využívajúci nástroje finančného začleňovania, ale aj príslušníci marginalizovaných rómskych komunít, ktorých možno považovať za úspešne finančne začlenených (ak sa dané dve cieľové skupiny neprekrývajú). V tomto prípade sa skúmanie bude zameriavať na to aké faktory spôsobujú, že niektorí z obyvateľov marginalizovaných rómskych komunít sa dajú hodnotiť ako finančne začlenení, a aké sú bariéry a príležitosti na zvýšenie efektivity nástrojov finančného začlenenia.

Zhotoviteľ bude skúmať minimálne štyri lokality obývané marginalizovanými rómskymi komunitami spadajúce do rôznych regiónov, pričom spolu bude sledovať minimálne 16 finančných trajektórií domácností podľa vyššie uvedených kritérií. K tomu bude zhotoviteľ realizovať v každej lokalite aspoň tri polo štruktúrované rozhovory s predstaviteľmi vytipovaných inštitúcií poskytujúcich nástroje finančného začlenenia. Rozhovory by mali prebiehať až do doby, kým je saturovaná výskumná vzorka.

**Nastavovanie finálnej metodiky:**

Podrobná metodológia výskumu bude nastavovaná v spolupráci zhotoviteľa a objednávateľa po uzavretí zmluvy. Medzi oblasti, ktoré budú vyjasnené v procese spoločného nastavovania metodológie bude výber konkrétnych lokalít ako aj to, aké nástroje finančného začlenenia budú hodnotené.

**Časový rámec:**

Realizácia tematického zisťovania zameraného na finančné začlenenie marginalizovaných Rómov na trh práce bude v dĺžke 8 mesiacov od účinnosti zmluvy.

Účasť člena výskumného tímu na prezentáciách zisťovania bude Zhotoviteľ povinný zabezpečiť do dvoch (2) rokov odo dňa vykonania diela.

**Povinnosti zhotoviteľa:**

Zhotoviteľ po nadobudnutí účinnosti zmluvy poskytne podrobný harmonogram zisťovania. Zhotoviteľ odovzdá po troch mesiacoch od nadobudnutia účinnosti zmluvy priebežnú správu z výskumu.

Zhotoviteľ bude povinný zabezpečiť participáciu člena či členky výskumného tímu na dvoch prezentáciách záverečných zistení. Prezentácie budú realizované na podujatiach organizačne zabezpečených objednávateľom, na území Slovenskej republiky. Člen/členka výskumného tímu sa zúčastní na jednom dni podujatia najviac 8 hodín (účasť zahŕňa osobnú prezentáciu výstupov tematického zisťovania, následnú diskusiu s účastníkmi podujatia).

Zhotoviteľ odovzdá správu zo zisťovania, t. j. odbornú publikáciu so štandardným označením ISBN -v oblasti vymedzenej výskumným zámerom (vyššie) v rozsahu minimálne 70 normostrán textovej časti a prezentáciu (vo formáte PowerPoint, PDF, alebo Prezi).

Správa zo zisťovania obsahuje anotáciu v anglickom jazyku. Pozostáva z analýzy dát z terénu, a ich interpretácie v kontexte zvolených teórií a spoločenského kontextu. Správa zo zisťovania má mať charakter prípadovej štúdie a bude obsahovať odporúčania pre prax vybraných nástrojov finančného začlenenia (vrátane odporúčaní týkajúcich sa finančných produktov bánk a poisťovní) na zvýšenie efektivity finančného začlenenia osôb z marginalizovaných rómskych komunít.

Správa zo zisťovania bude vyhotovená v elektronickej forme (vo formáte Word a PDF) na neprepisovateľnom CD/DVD, a v tlačenej podobe – vo formáte brožúry vo farebnom vyhotovení v počte 50 kusov.

**Zdroje:**

Stratégia Slovenskej republiky pre integráciu Rómov do roku 2020

Akčné plány Stratégie Slovenskej republiky pre integráciu Rómov do roku 2020 na roky 2017-2020 pre oblasti: D.2.6 Oblasť nediskriminácie a D.2.7 Oblasť prístupov smerom k väčšinovej spoločnosti – iniciatíva integrácie Rómov prostredníctvom komunikácie[[1]](#footnote-1)

1. https://www.minv.sk/?romske-komunity-uvod [↑](#footnote-ref-1)